Document ID: 32011D0322

SKLEP KOMISIJE
z dne 27. maja 2011
o spremembi Prilog I in II k Odločbi 2009/861/ES o prehodnih ukrepih na podlagi Uredbe (ES) št. 853/2004 Evropskega parlamenta in Sveta glede predelave surovega mleka, ki ne izpolnjuje zahtev, v nekaterih obratih za predelavo mleka v Bolgariji
(notificirano pod dokumentarno številko C(2011) 3647)
(Besedilo velja za EGP)
(2011/322/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti prvega odstavka člena 9 Uredbe,
ob upoštevanju naslednjega:
(1)
Uredba (ES) št. 853/2004 za nosilce živilske dejavnosti določa posebna higienska pravila za živila živalskega izvora. Navedena pravila vključujejo higienske zahteve za surovo mleko in mlečne proizvode.
(2)
Odločba Komisije 2009/861/ES (2) določa nekatera odstopanja od zahtev iz podpoglavij II in III poglavja I oddelka IX Priloge III k Uredbi (ES) št. 853/2004 za obrate za predelavo mleka v Bolgariji iz navedene odločbe. Navedena odločba se uporablja od 1. januarja 2010 do 31. decembra 2011.
(3)
Nekateri obrati za predelavo mleka iz Priloge I k Odločbi 2009/861/ES zato lahko z odstopanjem od ustreznih zahtev Uredbe (ES) št. 853/2004 predelujejo mleko, ki izpolnjuje zahteve, in mleko, ki teh zahtev ne izpolnjuje, pod pogojem, da predelava mleka, ki izpolnjuje zahteve, in mleka, ki teh zahtev ne izpolnjuje, poteka v ločenih proizvodnih linijah. Poleg tega lahko nekateri obrati za predelavo mleka iz Priloge II k navedeni odločbi še naprej predelujejo mleko, ki ne izpolnjuje zahtev, brez ločenih proizvodnih linij.
(4)
Bolgarija je 24. novembra 2010 Komisiji poslala spremenjen in posodobljen seznam navedenih obratov za predelavo mleka.
(5)
Obrat št. 7 iz Priloge I k Odločbi 2009/861/ES (BG 0812009 „Serdika - 90“ AD) je bil odstranjen s seznama, saj je zaradi izpolnjevanja zahtev iz poglavja I oddelka IX Priloge III k Uredbi (ES) št. 853/2004 pridobil dovoljenje za dajanje mlečnih proizvodov na notranji trg Skupnosti.
(6)
Poleg tega so bili s seznama odstranjeni obrati št. 14 iz Priloge II k Odločbi 2009/861/ES (BG 1312002 „Milk Grup“ EOOD), št. 25 (BG 1612020 ET „Bor -Chvor“), št. 70 (BG 2412041 „Mlechen svyat 2003“ OOD) in št. 92 (2212023 „EL BI BULGARIKUM“), saj so zaradi izpolnjevanja zahtev iz poglavja I oddelka IX Priloge III k Uredbi (ES) št. 853/2004 pridobili dovoljenje za dajanje mlečnih proizvodov na notranji trg Skupnosti.
(7)
Odločbo 2009/861/ES je zato treba ustrezno spremeniti.
(8)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJI SKLEP:
Člen 1
Prilogi I in II k Odločbi 2009/861/ES se nadomestita z besedilom iz Priloge k temu sklepu.
Člen 2
Ta sklep se uporablja od 1. marca 2011.
Člen 3
Ta sklep je naslovljen na države članice.
V Bruslju, 27. maja 2011

Labels: 7
18
17
0